b'\n_START_ARTICLE_\nBad Bramstedt\n_START_SECTION_\nGeografi\n_START_PARAGRAPH_\nBad Bramstedt ligger 49 km syd for Kiel, 54 km vest for L\xc3\xbcbeck, og 42 km nord for Hamburg, p\xc3\xa5 den historiske H\xc3\xa6rvejen (tysk: Ochsenweg). _NEWLINE_I nutiden er Bad Bramstedt stadigt et trafikknudepunkt. Allerede i 1830 \xe2\x80\x93 1832 fik kong Frederik 6. bygget Altona-Kieler Chaussee, der g\xc3\xa5r gennem byen.  I 1932 blev Chauss\xc3\xa9en en del af stamvej 4 (Fernstra\xc3\x9fe 4) mellem Kiel og N\xc3\xbcrnberg. _NEWLINE_I dag er Bad Bramstedt udgangspunkt for den 610 km lange Bundesstra\xc3\x9fe  B4 til N\xc3\xbcrnberg. Bundesautobahn 7 (eller Europavej E45), der forbinder Fr\xc3\xb8slev i Danmark med F\xc3\xbcssen ved gr\xc3\xa6nsen til \xc3\x98strig, g\xc3\xa5r ogs\xc3\xa5 gennem Bramstedt Kommune. Disse veje, der g\xc3\xa5r nord-syd, krydses af den \xc3\xb8st-vest g\xc3\xa5ende Bundesstra\xc3\x9fe 206, der forbinder L\xc3\xbcbeck med Itzehoe.\n_START_SECTION_\nHistorie\n_START_PARAGRAPH_\nStedet omtales f\xc3\xb8rste gang i 1274 i et dokument._NEWLINE_I 1317 fandt kampe sted mellem grev Gerhard den Store og grev Adolf af Schauenburg, hvorunder sidstn\xc3\xa6vnte blev taget til fange. I 1405 besejrede greve og biskop Heinrich af Osnabr\xc3\xbcck den h\xc3\xa6r, som hertug Gerhard VIs b\xc3\xb8rn havde sendt ved et slag n\xc3\xa6r fl\xc3\xa6kken. Bramstedt havde i det 16. \xc3\xa5rhundrede 3 vandm\xc3\xb8ller. I 1628 blev dele af fl\xc3\xa6kken nedbr\xc3\xa6ndt af kejserlige tropper. _NEWLINE_I \xc3\xa6ldre tid gik h\xc3\xa6rvejen fra Rendsborg via Neum\xc3\xbcnster til Hamborg gennem byen. Under Christian IV blev oprettet et toldsted i byen. Diverse konflikter f\xc3\xb8rte til, at Christian IV truede med at oprette et marked mellem Bramstedt og Hamborg, og takket v\xc3\xa6re udviklingen udviklede fl\xc3\xa6kken sig til at blive et blandt flere markedspladser for studehandel. Amtmand von Bergedorf lod \xc3\xa5rligt g\xc3\xb8re anslag over driftens karakter. Fra 1643 havde byen markedsrettigheder. I 1677 \xc3\xb8delagde en brand ti huse i fl\xc3\xa6kken.  _NEWLINE_I 1681 blev fundet en helligkilde ved byen._NEWLINE_Byen var hjemsted for amtmanden for Segeberg Amt, indtil denne i 1782 flyttede til Segeberg._NEWLINE_Bramstedt havde i 1835 1.378 indbyggere, i 1840 1.548 indbyggere, i 1845 1.647 indbyggere, i 1855 1.822 indbyggere, i 1860 1.987 indbyggere._NEWLINE_I \xc3\xa5rene 1830\xe2\x80\x931832 lod kong Frederik 6. anl\xc3\xa6gge Altona-Kieler Chaussee, der gik gennem byen._NEWLINE_I 1840 havde fl\xc3\xa6kken 2 k\xc3\xb8bm\xc3\xa6nd, 9 kr\xc3\xa6mmere og h\xc3\xb8kere, 6 br\xc3\xa6ndere og bryggere, 1 cigarfabrikant, 1 hattemager, 3 farvere, 6 bagere, 8 grovsmede foruden andre h\xc3\xa5ndv\xc3\xa6rkere, desuden 40 g\xc3\xa6stgiverier med mere. Endvidere var her toldsted med 1 toldkontroll\xc3\xb8r og 1 assistent ansat samt 1 apotek og 2 l\xc3\xa6ger.'